TU ขายหุ้นบริษัทร่วมทุนในจีน พร้อมตั้งบริษัทย่อยใหม่ พัฒนาผลิตภัณฑ์เอง
TU ขายหุ้นบริษัทร่วมทุนในประเทศจีน "เซ็นจูรี่ (เซี่ยงไฮ้) เทรดดิ้ง" พร้อมตั้งบริษัทย่อยใหม่ ลุยขยายตลาด-พัฒนาผลิตภัณฑ์เอง
6 ม.ค. 2560

บริษัท ไทยยูเนี่ยน กรุ๊ป จำกัด (มหาชน) หรือ TU ระบุว่า กลุ่มบริษัทได้ขายหุ้นในบริษัท เซ็นจูรี่ (เซี่ยงไฮ้) เทรดดิ้ง จำกัด ในจีน ก่อนจะจัดตั้งบริษัทย่อยแห่งใหม่ ถือหุ้น 100% เพื่อจัดจำหน่ายผลิตภัณฑ์ของกลุ่มบริษัทภายใต้ แบรนด์ของกลุ่มบริษัท รวมถึงการพัฒนาผลิตภัณฑ์ใหม่ตามความต้องการของตลาด ช่วยสร้างโอกาสให้เติบโตในจีน
โดยเมื่อเดือน ธ.ค.59 บริษัท ไทยรวมสินพัฒนาอุตสาหกรรม จำกัด ผู้ผลิตและส่งออกอาหารทะเลบรรจุกระป๋อง และบริษัทย่อยของ TU ได้ขายหุ้นที่ถืออยู่ทั้งหมด 50% ในบริษัท เซ็นจูรี่  (เซี่ยงไฮ้) เทรดดิ้ง จำกัด ผู้จัดจำหน่ายผลิตภัณฑ์อาหารทะเล โดยขายหุ้นดังกล่าวให้กับบริษัท เซ็นจูรี่ แปซิฟิก ฟู้ด จำกัด มูลค่า 623,594 เหรียญสหรัฐ
ทั้งนี้ เพื่อสร้างโอกาสให้กลุ่มบริษัทเติบโตในจีนด้วยการจัดตั้งบริษัทย่อยแห่งใหม่ ในการจัดจำหน่ายผลิตภัณฑ์ของกลุ่ม ภายใต้แบรนด์ของกลุ่มบริษัท รวมถึงการพัฒนาผลิตภัณฑ์ใหม่ตามความต้องการตลาด โดยจัดตั้งบริษัท ไท่หว้าน เซิ่ง อควาติค เทรดดิ้ง (ไชน่า) จำกัด ในจีน เพื่อทำธุรกิจการตลาด การสร้างตราสินค้า การขาย และการจัดจำหน่ายอาหารทะเล และผลิตภัณฑ์บรรจุหีบห่อ  มีทุนจดทะเบียน 8,000,000 เหรียญสหรัฐ ซึ่ง TU จะถือหุ้นทั้ง 100% โดยใช้เงินทุนหมุนเวียนภายในของบริษัทในการลงทุน
สำหรับผลประโยชน์ที่คาดว่าจะได้รับ คือการมีส่วนร่วมในการเติบโตของตลาดอาหารแช่แข็ง อาหารพร้อมรับประทานและอาหารทะเลพรีเมี่ยม รวมถึงการพัฒนาการทำธุรกิจหลักในจีน และการสร้างฐานการเติบโตเพื่อเป้าหมายของรายได้ในปี 63